Kim Andersen (V), 2005-06-02:
Forslaget, som vi har til behandling, er en genfremsættelse fra sidste år, og det skal forslagsstillerne ikke have utak for, for det er med til at holde fokus på et vigtigt spørgsmål.
Der er øget trafik til søs, flere skibe sejler gennem vores farvande, og ofte går det også hurtigere og er mere koncentreret end tidligere.
Det er derfor vigtigt, at vi til stadighed gør, hvad vi kan for at øge sikkerheden til søs og undgå ulykker, som medfører personskader og materiel skade.
I Venstre er vi derfor i vid udstrækning meget enige i de intentioner, der er i det fremsatte forslag.
Vi skal sætte fokus på sikkerheden til søs, og vi skal naturligvis udnytte de ressourcer, vi bruger i det statslige regi, til at øge denne sikkerhed på en effektiv og rationel og velkoordineret måde, så vi får mest mulig sikkerhed for pengene.
Det er vi meget, meget enige om.
Vi synes også, at vi gerne vil bruge denne lejlighed til at fremme VK-regeringens seriøse indsats på området, for det er jo kendsgerningen.
Regeringen har i den tid, den har siddet, arbejdet målrettet på at øge sikkerheden til søs.
Der er også sket nogle helt målbare resultater.
Jeg vil gerne i den forbindelse fremhæve, at regeringen har fremlagt en handlingsplan fra 2004 med 18 konkrete indsatsområder, som er ved at blive implementeret.
Jeg vil også gerne fremhæve regeringens indsats i de internationale organisationer med henblik på at få udfaset enkeltskrogsskibe.
Vi er nu tæt ved den løsning, som forhindrer, at der bliver transporteret råolie i danske farvande i enkeltskrogsskibe.
Det er meget, meget positivt.
Vi ved også, at regeringen arbejder med at få fastsat faste promillegrænser ved sejlads.
Regeringen har intentioner om at fremsætte et forslag herom til efteråret.
Vi har i kredsen af søfartsordførere haft gode dialoger med de ansvarlige ministre i regeringen.
Vi ved, at der i høj grad er en fælles erkendelse af problemets omfang, og vi ved, uanset om vi kommer fra regeringspartier eller oppositionspartier, at regeringens ministre arbejder ganske alvorligt med denne opgave.
Det vil jeg gerne her i aften benytte lejligheden til at anerkende og sige tak for.
Vi er ikke sikre på, at forslagsstillernes konkrete forslag om oprettelse af en maritim styrelse er løsningen på at fremme denne sag.
Faktisk tror jeg tværtimod.
For de ressourcer, det materiel og de personer, der indgår i at varetage sikkerheden til søs, indgår jo også i andre myndighedsopgaver i andre organisationer, hvor der også er brug for det pågældende materiel.
Jeg er meget enig i den meget grundige besvarelse, som forsvarsministeren netop har givet på regeringens vegne.
Det ville blot medføre øgede omkostninger.
Det har ikke noget formål.
Men naturligvis skal vi til stadighed arbejde med at effektivisere og rationalisere og øge samarbejdet og koordineringen for at sikre sikkerheden til søs.
Det var også, hvad jeg hørte ministeren love her for et øjeblik siden.
Så ser jeg i øvrigt frem til, at vi fortsat i kredsen af søfartspolitiske ordførere i samarbejde med de ansvarlige ministre i regeringen kan have en tæt, indgående og seriøs dialog om de spørgsmål med henblik på til stadighed at holde fokus på sagen for at fremme sikkerheden til søs.
Venstre kan ikke støtte beslutningsforslag nr. B 32.